唐開成年墓誌石
作者：王應麟
朝代：宋

paragraphs: 鴻濛肇開闢，變嬗幾成毀。
寥寥斷竹歌，瓦堲溯姚姒。
周墳典以族，詎認青烏子。
公琴記咎繇，邢山稱東里。
葛淯失之矯，璠璵過于侈。
焉知宮夾墓，莫識龜言水。
銅槃字十六，銘自比于始。
延陵有孔篆，烏寧半辭止。
漢甎猶簡樸，石章寖華靡。
無愧惟有道，媚俗多虛美。
七松談士良，何以懲不軌。
載筆鮮南董，襲浮謬臧否。
豈悟冢中人，三百年不死。
婦名弗出閫，古未有碑誄。
謚見春秋初，誌起典午氏。
簪蒿隠士妻，芳刻垂千祀。
楊高託不朽，習之文中理。
或犯葵丘禁，息國事何恥。
蛾眉爲黄土，磨滅更誰紀。
宰如比何人，維邑之士女。
逸民孺仲裔，冰雪濯紈綺。
采儷古鄞州，儉勤終莫齒。
試問幾何年，頗與銅人似。
雖微黄絹辭，亦質而不俚。
丘夷池又平，蓬顆今廛市。
聚廬寒劫灰，餘光輝泥滓。
曰德巢由儔，閨曰萊鴻比。
我行松柏下，勢榮朝菌爾。
隆碣牛礪角，翁仲卧荆杞。
蘭艾均一塵，玉珉同一燬。
孤竹夢泡然，柳下壟孰是。
片石幸有傳，詩以貽彤史。